ET Euroopa Liidu Teataja L 66/1

KOMISJONI RAKENDUSMÄÄRUS (EL) 2017/428,

10. märts 2017,

millega kiidetakse kooskõlas taimekaitsevahendite turulelaskmist käsitleva Euroopa Parlamendi ja nõukogu määrusega (EÜ) nr 1107/2009 heaks põhiaine saviga rikastatud süsi ning muudetakse komisjoni rakendusmääruse (EL) nr 540/2011 lisa

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes artikli 13 lõikega 2,

ning arvestades järgmist:

(1) Määruse (EÜ) nr 1107/2009 artikli 23 lõike 3 kohaselt sai komisjon 18. mail 2015 ettevõtjalt Ets Christian Callegari taotluse saviga rikastatud söe heakskiitmiseks põhiainena. Taotlusele oli lisatud artikli 23 lõike 3 teises lõigus nõutav teave.

(2) Komisjon palus Euroopa Toiduohutusametilt (edaspidi „toiduohutusamet“) teadusabi. Toiduohutusamet esitas komisjonile tehnilise aruande 6. juulil 2016 (2). Komisjon esitas läbivaatamisaruande (3) ja käesoleva määruse eelnõu alalisele taime-, looma-, toidu- ja söödakomiteele 7. oktoobril 2016 ning vormistas need dokumendid lõplikult komitee 24. jaanuaril 2017 toimunud koosoleku ajaks.

(3) Taotleja esitatud dokumentidest ilmneb, et saviga rikastatud söel puuduvad omadused, mis võiksid põhjustada endokriinseid häireid, avaldada neurotoksilist või immunotoksilist mõju, samuti ei ole tegemist probleemse ainega. Kõnealust ainet ei viida turule ega kasutata ennekõike taimekaitsevahendina, kuid seda on taimekaitses võimalik kasutada nimetatud ainest ja veest koosnevas tootes. Seega tuleb seda käsitada kui põhiainet. Saviga rikastatud süsi on sütt (määratletud komisjoni määruses (EL) nr 231/2012) (4) ja bentoniitii (kirjeldatud komisjoni rakendusmääruse (EL) nr 1060/2013) (5) sisaldavate graanulite segu.

(4) Uuringutest on ilmnenud, et saviga rikastatud süsi võib eeldatavalt üldjoontes vastata määruse (EÜ) nr 1107/2009 artiklis 23 sätestatud nõuetele, eelkõige seoses komisjoni läbivaatusaruandes uuritud ja üksikasjalikult kirjeldatud kasutusviisidega. Seepärast on asjakohane saviga rikastatud süsi põhiainena heaks kiita.

(5) Vastavalt määruse (EÜ) nr 1107/2009 artikli 13 lõikele 2 koostoimes kõnealuse määruse artikliga 6 ning arvestades teaduse ja tehnika arengut on siiski vaja lisada teatavad heakskiitmise tingimused, mida on üksikasjalikult kirjeldatud käesoleva määruse I lisas.

(6) Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (6) lisa vastavalt muuta.

(7) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Põhiaine heakskiitmine

I lisas kirjeldatud põhiaine saviga rikastatud süsi kiidetakse heaks vastavalt kõnealuses lisas esitatud tingimustele.

Artikkel 2

Rakendusmääruse (EL) nr 540/2011 muudatused

Rakendusmäärust (EL) nr 540/2011 muudetakse vastavalt käesoleva määruse II lisale.

Artikkel 3

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 10. märts 2017 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) EFSA (European Food Safety Authority), 2016. Technical report on the outcome of the consultation with Member States and EFSA on the basic substance application for clayed charcoal for use in plant protection as a protectant in grapevines. EFSA supporting publication 2016:13(7):EN-1061. Lk 28.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Komisjoni 9. märtsi 2012. aasta määrus (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid (ELT L 83, 22.3.2012, lk 1).

(5) Komisjoni 29. oktoobri 2013. aasta rakendusmäärus (EL) nr 1060/2013, milles käsitletakse bentoniidi lubamist kõikide loomaliikide söödalisandina (ELT L 289, 31.10.2013, lk 33).

(6) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

I LISA Üldnimetus, tunnuskoodid IUPACi nimetus Puhtus (1) Heakskiitmise kuupäev Erisätted Saviga rikastatud süsi CASi nr 7440-44-0 231-153-3 (Einecs) (aktiivsüsi) CASi nr 1333-86-4 215-609-9 (Einecs) (taimne tuhk) CASi nr 1302-78-9 215-108-5 (Einecs) (bentoniit) Ei ole kättesaadav. Süsi: määrusega (EL) nr 231/2012 nõutav puhtus Bentoniit: rakendusmäärusega (EL) nr 1060/2013 nõutav puhtus 31. märts 2017 Saviga rikastatud sütt kasutatakse vastavalt konkreetsetele tingimustele, mis on esitatud saviga rikastatud söe kohta koostatud läbivaatamisaruande (SANTE/11267/2016) järeldustes ning eriti selle I ja II liites. (1) Täiendavad andmed põhiaine määratluse, spetsifikatsiooni ja kasutamise kohta on esitatud läbivaatamisaruandes.